Na temelju članka 123. Statuta Grada Pula-Pola (“Službene novine” Grada Pule br. 07/09, 16/09, 12/11 I 1/13) i članka 6. Osnova pravila mjesnih odbora (Službene novine Grada Pule-Pola br. 10/09, 09/11 i 11/15"), Vijeće Mjesnog odbora Sv.Polikarp-Sisplac, na sjednici održanoj dana 6.4.2016.godine donijelo je:

# P R A V I L A

# MJESNOG ODBORA SV. POLIKARP-SISPLAC

## I. OPĆE ODREDBE

**Članak 1.**

Ovim Pravilima detaljnije se uređuje djelokrug rada mjesnog odbora, prava i dužnosti tijela mjesnog odbora, prestanak mandata članova Vijeća, razrješenje predsjednika i zamjenika predsjednika Vijeća, radna tijela mjesnog odbora, način neposrednog sudjelovanja u odlučivanju i izjašnjavanja građana, financiranje mjesnog odbora i nadzor nad zakonitosti rada tijela mjesnog odbora.

**Članak 2.**

Mjesni odbor Sv. Polikarp - Sisplac u daljnjem tekstu: Mjesni odbor) u sklopu djelokruga rada utvrđenog zakonom, Statutom Grada Pule-Pola (u daljnjem tekstu: Grad Pula-Pola), Osnovama pravila mjesnih odbora i ovim Pravilima, djeluje na području gradskih četvrti: Sveti Polikarp, Mornarička bolnica i Sisplac te ulice/trgove: ULICA SISPLAC, GORTANOVA ULICA, TOMMASEOVA ULICA, ULICA VALSALINE - samo parni brojevi, ULICA VERUDA – neparni brojevi: od 1 do 29, parni brojevi: od 4 do 8, USKOČKA ULICA, OSJEČKA ULICA, ULICA RUŽE PETROVIĆ, BRIJUNSKA ULICA, ULICA KATALINIĆA JERETOVA – neparni brojevi: od 1 do 33, parni brojevi: od 2 do 44, KUPELWIESEROVA ULICA, ULICA LJUDEVITA POSAVSKOG, KOCHOVA ULICA, GUPČEVA ULICA, ULICA GRADA GRAZA, NEGRIJEVA ULICA – br. 1, 4, 5, 6, 9, 11, 17 i 19, ULICA KAMENJAK – br. 1, 3, 5, 7, BEČKA ULICA, GREBLOVA ULICA, MORNARIČKI TRG – br. 1, 2, 3, 4, 4A, PALAZZINE, RIZZIJEVA ULICA – br. 1, 2, 3, 4, 6, 8, KERŠOVANIJEVA ULICA – br. 2 i 10, BESENGHIJEVA ULICA – br. 2, 4, 6, ULICA SV. POLIKARPA – br. 1, 3, 5, 7, 9, TOMASINIJEVA ULICA – br. 2, 4, GINZKEYEVA ULICA, ULICA VELOG JOŽE – parni brojevi od 12 do 22;

kao i ulice i kućne brojeve za koje se rješenjem nadležnog tijela naknadno utvrdi da pripadaju Mjesnom odboru.

**Članak 3.**

Sjedište Mjesnog odbora je u Puli, Kochova 13

Mjesni odbor je pravna osoba koja ima svoj pečat.

Pečat Mjesnog odbora je okruglog oblika, promjera 30 mm, u kojem je otisnut hrvatsko- talijanski tekst: Istarska županija - Grad Pula-Pola - Mjesni odbor Sv.Polikarp-Sisplac , te grb Grada Pule-Pola u sredini pečata.

**Članak 4.**

Mjesni odbor kao oblik mjesne samouprave osnovan je radi ostvarivanja neposrednog odlučivanja građana o lokalnim poslovima od neposrednog i svakodnevnog interesa za život i rad građana na mjesnom području te organiziranja građana na podizanju kvalitete i načina življenja u lokalnoj sredini.

## II. TIJELA MJESNOG ODBORA

**Članak 5.**

Tijela Mjesnog odbora su: Vijeće Mjesnog odbora i predsjednik Vijeća Mjesnog odbora.

**1. Vijeće mjesnog odbora**

**Članak 6.**

Članove Vijeća Mjesnog odbora (u daljnjem tekstu: Vijeće) biraju građani s područja Mjesnog odbora na temelju općeg biračkog prava, neposredno tajnim glasovanjem, na način propisan zakonom i Osnovama pravila mjesnih odbora.

**Članak 7.**

Vijeće ima 11 članova.

Mandat članova vijeća traje 4 godine.

**Članak 8.**

Na konstituirajućoj sjednici Vijeća, nakon prihvaćanja izvješća o provedenim izborima, članovi Vijeća imaju sva prava i dužnosti članova Vijeća, te im od tog dana počinje teći četverogodišnji mandat.

**Članak 9.**

Vijeće:

* donosi program rada i izvješće o radu Mjesnog odbora,
* donosi plan malih komunalnih akcija i utvrđuje prioritete u realizaciji,
* donosi pravila Mjesnog odbora,
* donosi poslovnik o radu,
* donosi financijski plan i godišnji izvještaj o izvršenju financijskog plana,
* bira i razrješava predsjednika i zamjenika predsjednika vijeća Mjesnog odbora,
* saziva mjesne zborove građana ili na drugi način traži mišljenje građana sa svoga područja o pitanjima vezanima za život i rad građana Mjesnog odbora,
* odlučuje o korištenju sredstava namijenjenih Mjesnom odboru u Proračunu Grada,
* surađuje s drugim mjesnim odborima na području Grada, osobito sa susjednim mjesnim odborima,
* surađuje s udrugama, trgovačkim društvima, ustanovama i drugim pravnim i fizičkim osobama na svom području po pitanjima od interesa za građane s područja Mjesnog odbora,
* predlaže Gradskom vijeću promjenu područja Mjesnog odbora i promjenu naziva mjesnog odbora,
* predlaže osnivanje mjesnih odbora, daje mišljenje Gradskom vijeću o drugim inicijativama i prijedlozima za osnivanje mjesnih odbora na njegovom području,
* predlaže Gradskom vijeću rješenja od interesa za svoje područje u postupcima izrade i donošenja prostornih i drugih planskih dokumenata Grada, ostala pitanja od utjecaja na život i rad građana s područja mjesnog odbora,
* predlaže Gradskom vijeću mjere za razvoj komunalne infrastrukture i uređenje naselja,
* osniva radna tijela vijeća te bira i razrješuje njihove članove,
* dodjeljuje priznanja fizičkim i pravnim osobama za pomoć i doprinos razvoju mjesnog

odbora,

* obavlja i druge poslove utvrđene posebnim propisima, odlukama i drugim općim aktima Gradskog vijeća.

**Članak 10.**

**Programom rada** predlažu se aktivnosti osobito u pogledu:

* potreba stanovnika u djelokrugu brige o djeci, obrazovanju i odgoju, javnom zdravlju,
* aktivnosti vezanih uz zaštitu okoliša i poboljšanju kvalitete stanovanja,
* socijalne skrbi stanovnika,
* osiguranja potreba u kulturi, tehničkoj kulturi, tjelesnoj kulturi i sportu,
* poboljšanja prostornih uvjeta rada Mjesnog odbora.

Program rada obavezno sadrži opis i opseg aktivnosti s naznakom izvora financiranja.

Program rada donosi se najkasnije do 15. rujna tekuće godine za narednu kalendarsku godinu.

**Financijskim planom** utvrđuje se godišnji plan prihoda i rashoda za izvršavanje zadataka utvrđenih Programom rada mjesnog odbora te projekcija prihoda i rashoda za slijedeće dvije godine.

**Članak 11.**

**Planom malih komunalnih akcija** utvrđuju se komunalni prioriteti uređivanja i održavanja manjih objekata komunalne infrastrukture i manjih javnih objekata kojima se poboljšava komunalni standard na području Mjesnog odbora, a koji nisu obuhvaćeni drugim programom (npr. uređivanje i održavanje zelenih površina, pješačkih zona, trgova, parkova, dječjih igrališta, nerazvrstanih cesta, nogostupa, održavanje čistoće javnih površina, održavanje komunalne opreme, drugi prioriteti uređivanja i održavanja komunalne infrastrukture).

Plan malih komunalnih akcija financira se iz gradskog proračuna sukladno Odluci Gradskog vijeća o načinu financiranja mjesnih odbora i Plana malih komunalnih akcija mjesnih odbora na području Grada Pule-Pola.

**Članak 12.**

Članovi Vijeća imaju prava i dužnost:

* prisustvovati sjednicama Vijeća,
* predlagati Vijeću razmatranje pojedinih pitanja iz njegova djelokruga,
* raspravljati i izjašnjavati se o svim pitanjima koja su na dnevnom redu Vijeća,
* biti birani u radna tijela Vijeća,
* obavljati poslove i zadaće koje im u okviru svog djelokruga povjeri Vijeće.

**2. Predsjednik Vijeća**

**Članak 13.**

Predsjednika Vijeća bira i razrješava Vijeće javnim glasovanjem, natpolovičnom većinom ukupnog broja članova Vijeća.

Mandat predsjednika Vijeća je 4 (četiri) godine.

Predsjednik Vijeća za svoj rad odgovoran je Vijeću te Gradonačelniku za zakonitost rada te za prenesene poslove iz samoupravnog djelokruga Grada Pule-Pola.

**Članak 14.**

Predsjednik Vijeća:

* predstavlja i zastupa Mjesni odbor,
* saziva sjednice Vijeća, predlaže dnevni red, presjedava sjednicama Vijeća i potpisuje

akte Vijeća,

* provodi i osigurava provođenje odluka i zaključaka Vijeća te izvješćuje Vijeće o

provođenju istih,

* brine o relizaciji Programa rada i Financijskog plana,
* koordinira rad vijeća, radnih tijela i koordinatora,
* vodi mjesne zborove građana,
* surađuje s predstavničkim i izvršnim tijelima gradske uprave, te predstavnicima upravnih

odjela i službi Grada, te po potrebi i s drugim javnim ustanovama ili institucijama i

udrugama ovisno o potrebama vezanim za provođenje odluka Vijeća,

* informira građane o pitanjima važnim za Mjesni odbor,
* brine o javnosti rada Mjesnog odbora,
* potpisuje financijsku dokumentaciju i daje naloge za plaćanja,
* obavlja i druge poslove koje mu povjeri Vijeće.

**Članak 15.**

Zamjenik predsjednika Vijeća pomaže u radu predsjedniku Vijeća te obavlja poslove iz njegova djelokruga za koje ga on ovlasti.

Pri obavljanja povjerenih poslova zamjenik predsjednika dužan je pridržavati se naputaka predsjednika Vijeća.

Za vrijeme dok zamjenjuje predsjednika Vijeća, zamjenik predsjednika ima prava i dužnosti predsjednika Vijeća.

**III. PRESTANAK ČLANSTVA U VIJEĆU, RAZRJEŠENJE PREDSJEDNIKA**

**I ZAMJENIKA PREDSJEDNIKA VIJEĆA**

**Članak 16.**

Predsjednik i zamjenik predsjednika Vijeća mogu biti razriješeni dužnosti i prije isteka mandata.

Prijedlog za razrješenje predsjednika odnosno zamjenika predsjednika može dati najmanje trećina članova Vijeća. Prijedlog za razrješenje mora biti obrazložen.

O prijedlogu za razrješenje odlučuje se natpolovičnom većinom glasova svih članova Vijeća.

Prijedlog za razrješenje može se podnijeti:

* ako predsjednik odnosno zamjenik predsjednika ne sazove sjednicu Vijeća, a to traži

Gradonačelnik ili trećina članova Vijeća, u roku od 8 dana od dana dostave zahtjeva,

* ako predlagatelj smatra da predsjednik, odnosno zamjenik predsjednika, svojim ponašanjem šteti ugledu Vijeća, da je zlouporabio položaj ili da je prekoračio ovlasti,
* iz drugih opravdanih i obrazloženih razloga.

**Članak 17.**

Predsjednik odnosno zamjenik predsjednika Vijeća može podnijeti ostavku.

Predsjedniku ili zamjeniku predsjednika Vijeća dužnost prestaje danom kada Vijeće utvrdi činjenicu podnošenja ostavke na dužnost i razriješi ga dužnosti.

**Članak 18.**

U slučajevima iz članka 16. i 17. ovog Poslovnika, predsjednik je dužan sazvati sjednicu Vijeća u roku 15 (petnaest) dana od dana kada mu je dostavljen prijedloga za razrješenje odnosno od dana dostave pisane ostavke.

**Članak 19.**

Članu Vijeća prestaje mandat prije isteka redovitoga četverogodišnjeg mandata u slučajevima određenim Osnovama pravila mjesnih odbora.

Mirovanje mandata člana Vijeća i prestanak mirovanja mandata člana Vijeća nastupa u slučajevim određenim Osnovama pravila mjesnih odbora.

O nastupu mirovanja odnosno prestanku mandata člana Vijeća te početku mandata zamjeniku Vijeće ne odlučuje, već te činjenice prima k znanju bez glasovanja.

**Članak 20.**

Upražnjeno mjesto u Vijeću, sukladno Osnovama pravila mjesnih odbora, popunjava politička stranka, odnosno nezavisna lista s koje je bio član Vijeća kojem je mandat stavljen u mirovanje ili je prestao.

### IV. RADNA TIJELA VIJEĆA

**Članak 21.**

Vijeće može osnovati radna tijela (komisije, odbore, savjete i slično) ili imenovati koordinatore za pojedina pitanja.

Radna tijela osnivaju se odlukom kojom se uređuje njihov naziv, sastav, broj članova, djelokrug i način rada.

Koordinatori se imenuju rješenjem kojim se određuje njihov djelokrug.

U radna tijela biraju se građani s područjem mjesnog odbora koji svojim profesionalnim znanjem i drugim sposobnostima za rad mogu pridonijeti u kvalitetnijem ostvarivanju poslova iz djelokruga Mjesnog odbora. Prilikom osnivanja radnih tijela vodit će se računa o zastupljenosti svih područja Mjesnog odbora.

U radna tijela mogu se prema potrebi uključiti i volonteri iz drugih dijelova grada koji žele pomoći u razvoju i unapređivanju mjesne samouprave po određenim područjima grada.

**Članak 22.**

Radna tijela osnivaju se kao stručna tijela koja imaju operativno i stručno-savjetodavnu funkciju, te u sklopu svog djelokruga rada:

* daju prijedloge,
* prate stanje i poduzimaju aktivnosti u pojedinim područjima djelatnosti od mjesnog značaja,
* daju preporuke,
* obavljaju i druge poslove sukladno Odluci o osnivanju radnog tijela.

Koordinator se imenuje za realizaciju i/ili provođenje pojedinih aktivnosti Vijeća.

## V. NEPOSREDNO SUDJELOVANJE GRAĐANA

## U ODLUČIVANJU I IZJAŠNJAVANJU

**Članak 23.**

Građani mogu neposredno sudjelovati u odlučivanju o lokalnim poslovima putem lokalnog referenduma, mjesnog zbora građana, traženjem mišljenja i davanjem prijedloga.

**1. Lokalni referendum**

**Članak 24.**

Lokalni referendum može se raspisati radi odlučivanja o prijedlogu za promjenu Statuta Grada Pule, o prijedlogu općeg akta ili drugog pitanja od lokalnog značaja iz djelokruga Gradskog vijeća.

Lokalni referendum može se raspisati za područje Grada Pule-Pola, a može se raspisati i za područje jednog mjesnog odbora ili više mjesnih odbora kada se odlučuje o pitanjima značajnim za to područje.

Lokalni referendum raspisuje Gradsko vijeće Grada Pule-Pola, a provodi se sukladno odredbama Statuta Grada Pule-Pola i zakona.

Odluka donijeta na lokalnom referendumu obvezatna je za Gradsko vijeće Grada Pule-Pola.

**2. Mjesni zbor građana**

**Članak 25.**

Mjesni zbor građana saziva se radi izjašnjavanja građana o pojedinim pitanjima od lokalnog značaja, raspravljanja o potrebama i interesima građana te davanja prijedloga za rješavanje pitanja od lokalnog značaja.

Na mjesnom zboru građana imaju pravo sudjelovati birači koji imaju prebivalište na području za koje se saziva zbor.

**Članak 26.**

Mjesni zbor građana saziva Vijeće radi raspravljanja o potrebama i interesima građana tog područja i davanja prijedloga za njihovo rješavanje.

Mjesni zbor građana može sazvati i Gradsko vijeće radi davanja mišljenja građana o prijedlogu općeg akta ili drugih pitanja iz djelokruga Grada Pule-Pola, kao i drugih pitanja određenih zakonom.

**Članak 27.**

Mjesni zbor građana može se sazvati za dio područja mjesnog odbora koji čini zasebnu cjelinu (naselje, dio naselja, stambeni blok i sl.).

Mjesni zbor građana saziva se javnim upućivanjem poziva.

Javni poziv može se uputiti preko tiska i drugih sredstava javnog priopćavanja, oglašavanjem na oglasnoj ploči Mjesnog odbora te na mjestima na kojima je dozvoljeno oglašavanje, kao i na drugi dozvoljen i prikladan način.

Poziv na mjesni zbor građana sadrži mjesto i vrijeme održavanja mjesnog zbora građana te dnevni red.

Mjesni zbor građana donosi pravovaljane odluke natpolovičnom većinom glasova građana prisutnih na zboru.

**Članak 28.**

Odluka donijeta na mjesnom zboru građana obvezatna je za Vijeće, ali ne obvezuje predstavničko tijelo Grada.

Tijela Mjesnog odbora dužna su izvjestiti građane o tome što je poduzeto u vezi s njihovim odlukama i prijedlozima.

**Članak 29.**

Mjesni zbor građana vodi predsjednik Vijeća ili član Vijeća kojega ono odredi.

Na mjesnom zboru građana vodi se zapisnik.

**3. Drugi oblici neposrednog sudjelovanja građana**

**Članak 30.**

U svom radu Vijeće će kao oblik neposrednog sudjelovanja građana u odlučivanju o pitanjima od interesa za život i rad građana na području Mjesnog odbora i javnosti rada tijela mjesnog odbora, osigurati uvjete za podnošenje prijedloga i primjedbi građana.

**VI. FINANCIRANJE**

**Članak 31.**

Financijska sredstva za obavljanje poslova u djelokrugu Mjesnog odbora osiguravaju se iz Proračuna Grada Pule-Pola, sredstava koja Mjesni odbor ostvari svojom aktivnošću, pomoći, donacija i drugih izvora.

Financijska sredstva osigurana na način iz prethodnog stavka ovog članka, raspoređuju se Financijskim planom Mjesnog odbora, prema Programu rada mjesnog odbora.

Za zakonito korištenje financijskih sredstava, Predsjednik Vijeća odgovara Vijeću Mjesnog odbora i Gradonačelniku.

**Članak 32.**

Financijska sredstva iz Proračuna Grada za financiranje djelokruga rada Mjesnog odbora osiguravaju se sukladno prihvaćenom Programu rada mjesnog odbora u određenoj visina sredstava za aktivnosti Mjesnog odbora, prema Odluci o načinu financiranja mjesnih odbora i plana malih komunalnih akcija mjesnih odbora na području Grada Pule-Pola.

**Članak 33.**

Na financijsko poslovanje, izradu Financijskog plana i propisana izvješća primjenjuju se financijski propisi za korisnike proračuna jedinica lokalne samouprave.

**Članak 34.**

Nakon isteka godine za koju je donijet Financijski plan, Vijeće donosi Izvješće o izvršenju Financijskog plana.

**VII. NADZOR ZAKONITOSTI**

**Članak 35.**

U provedbi nadzora nad zakonitošću rada tijela mjesnog odbora, Vijeće je dužno Gradonačelniku podnositi izvješće o svom radu najmanje jednom godišnje, a na traženje Gradonačelnika i tijekom godine prema potrebi.

Sve opće akte i odluke koje donosi Vijeće, dužno ih je dostaviti upravnom odjelu nadležnom za mjesnu samoupravu u roku 15 dana od dana donošenja, radi provedbe nadzora u skladu sa Zakonom i Statutom.

**VIII. PRIJELAZNE I ZAVRŠNE ODREDBE**

**Članak 36.**

Administrativne i stručne poslove za potrebe rada Mjesnog odbora obavlja upravno tijelo Grada Pule nadležno za poslove mjesne samouprave, kao i druga gradska upravna tijela na način propisan općim aktom kojim se uređuje ustrojstvo i djelokrug rada upravnih tijela.

**Članak 37.**

Stupanjem na snagu ovih Pravila prestaju važiti Pravila Mjesnog odbora \_\_\_\_\_\_\_\_\_\_\_\_\_\_ od \_\_\_\_\_\_\_\_\_\_\_\_\_, s izmjenama i dopunama \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

**Članak 38.**

Ova Pravila stupaju na snagu danom donošenja te se objavlju na oglasnoj ploči Mjesnog odbora.

Broj: 19 /16.

U Puli, 6.4.2016.

**PREDSJEDNIK**

Claudio Filipović v.r.

Ova Pravila objavljena su na oglasnoj ploči Mjesnog odbora Sv.Polikarp-Sisplac\_\_\_\_\_\_\_\_\_\_\_ godine.